Oor (by)name, vir Toeka-Tokkel | Tannie Frannie
Oor (by)name, vir Toeka-Tokkel	11
Vandag kierang ek, want ek gaan oor die verskillende vorme van my naam skryf, nie juis oor rêrige byname nie.
Ek het my ouma se tweede naam gekry – Francisca – en dit was nog altyd vir my ‘n mooi naam, dus ag ek myself baie gelukkig. (Anders as my liewe dogter, wat die naam Vilette gekry het, omdat haar ouma Violet niks van die idee gehou het dat haar kleindogtertjie met “Violet” opgesaal moes word nie. “Vilette” is die Afrikaanse benaming vir die mooi, geurvolle pers en pienk ritse wintersblomme wat die Engelse “stocks” noem – en dit was ook die skuilnaam waaronder haar ouma af en toe artikels en briewe aan die pers geskryf het. Ek dag toe dis ‘n goeie kompromie – hoe moes ek nou weet dat haar hoërskoolmaats haar “steak” sou doop!!)
Deur die jare het verskillende vorms van my naam verskillende persona vergestalt:
Cisca – geliefde dogter van liefhebbende ouers. ‘n Paar mense noem my nog so: my voormalige bure uit die dae toe ons kinders grootgemaak het; my ouderling en diaken uit daardie selfde tyd. Wanneer iemand my so noem, versmelt my hart…
Fanska – bedorwe brokkie van my ma se suster, Tannie Katy – die pragtige mens wat nooit getrou het nie en so lekker met haar susterskind gespeel het. Ek onthou nou nog hoe sy my teddiebeer gryp en kammakastig met hom weghardloop. Haar kamer was de ene “glamour”, omgeef deur die heerlike geur van Philnana-parfuum, met ‘n ingeboude kas waarin Fanska kon inkruip om die talryke mooi skoene te bewonder.
Fran (my gunsteling!) – my alter ego se naam: die amateurtoneelspeler, die onafhanklike jongmeisie wat laatnag na repetisies met haar rooi kewer deur Pretoria se strate huis toe gejaag het. My kosbare vriend uit daardie dae noem my nou nog so en dis vir my heerlik om op daardie naam voorgestel te word.
Fransie (og, hoe het ek dit gehaat!) – een van my kollegas het my so genoem en omdat ek jonk en beleefd was, kon ek nooit die moed bymekaarskraap om hom te vra om dit nie te doen nie.
Grimzelda – ja, ek weet ook nie hoe dié pêl daarby uitgekom het nie! Dalk omdat ek dikwels vir hom vies was?
Tannie Cicca – die naam waarop my broerskinders my noem.
Tannie Frannie (“Frannie” rym met “Tannie”) – die blognaam wat ek gekies het toe ek doelbewus met die benoeming “Tannie” wou vrede maak. Een of twee bloggers noem my net “Frannie”, ‘n bedagsame gebaar wat ek geweldig waardeer. Sien, Afrikaanse kinders word op een van twee maniere opgevoed: óf jy “Oom” en “Tannie” voor die voet almal tien jaar ouer as jyself as teken van respek, óf jy doen dit NIE want hulle is nie familie nie! Diegene wat volgens laasgenoemde beginsel grootgemaak is, is die ouens wat sukkel…
17 thoughts on “Oor (by)name, vir Toeka-Tokkel”	HesterLeyNel said:	Mei 11, 2016 om 11:50 vm	Francisca is ‘n pragtige naam. Dit klink so vernaam. Tannie, ja. In die besigheidswêreld noem jy voor die voet almal op hulle naam, maak nie saak op watter leer van die rangorde die persoon staan of uit watter ouderdomsgroep hy/sy dateer nie. Ek kyk nou nog oor my skouer as iemand vir my “tannie” sê. As mense agterkom dat ek nie daarvan hou nie, noem hulle my Uh – soos in “Goeiemôre.. uh uh mmm ah”, “Okay dan tatta … uh mmm ah”.
Tannie Frannie said:	Mei 11, 2016 om 11:53 vm	Heheheh – ek gaan “uh mmm ah” leen vir wanneer ek iemand se naam vergeet het…
HesterLeyNel said:	Mei 11, 2016 om 11:56 vm	Nee, dis mos wanneer jy die ewe gehate “Liefie” moet gebruik!
Tannie Frannie said:	Mei 11, 2016 om 5:29 nm	Oor my dooie liggaam…
HesterLeyNel said:	Mei 11, 2016 om 5:33 nm	haha 😀 😀 Elizabeth said:	Mei 11, 2016 om 12:31 nm	Frannie…ja, ek sal jou en het jou so begin noem en noudat ek weet dat dit met tannie rym, sal ek jou nie meer Frênnie noem nie! Lekker gelees weer eens.
perdebytjie said:	Mei 11, 2016 om 1:11 nm	Jy kan soveel mooi variasies met jou naam maak…pragtig geskryf!
Lewies Mymer said:	Mei 11, 2016 om 4:26 nm	Francisca–roep by my beelde op van antieke kastele gehul in misfloerse-geheimsinnig en ryk aan ou ou geskiedenisse!
Tannie Frannie said:	Mei 11, 2016 om 5:32 nm	Vir hierdie romantiek kry jy vyf goue sterre!
scrapydo2.wordpress.com said:	Mei 11, 2016 om 11:14 nm	Stem saam met 5 sterre!
scrapydo2.wordpress.com said:	Mei 11, 2016 om 11:18 nm	Jy kierang nie rerig nie. Dis jou skryfwerk en jy mag maar bietjie verander ook! Ek het n niggie wat Cisca heet! Jou naam leen hom beslis vir gevoelvolle maniere om hom te gebruik. Die tannie en oom storie werk nie hier nie. Jy word maar op jou naam genoem maak nie saak hoe oud jy is nie. Baie dankie vir jou deelname aan Toeka-Tokkel ek waardeer dit baie!
de Wets Wild said:	Mei 14, 2016 om 7:10 vm	Vir my is familiename amper die wonderlikste deel van ons kultuur, dit sal hartseer wees wanneer ons dit verloor. Ek se nie mens moetdie hele Bybel se name aan n onskuldige bloeitjie toedig nie, maar om n Oupa of Ouma, of ander persoon met n belangrike rol in jou lewe gespeel het op so n manier te vereer dra darem soveel gewig.
Tannie Frannie said:	Mei 14, 2016 om 7:14 vm	Stem honderd persent saam! Dalk sal die volgende geslag dit weer besef…
Olga said:	Mei 16, 2016 om 8:41 nm	Soveel byname afgelei uit een naam. Maar die naam is ook ‘n heerlike mond vol. Lekker om mee te speel.
Kameel said:	Mei 17, 2016 om 6:23 nm	Jy was voorwaar gelukkig om met so ‘n naam te kan spog. Vir ons is jy nou Frannie…. ek hou daarvan. 🙂
aj vosse said:	Mei 24, 2016 om 11:02 vm	Mooi, “grand” naam daai een van jou!!
Ek is mal oor die Afrikaans se byname maar ek kruip lekker agter my eie byname weg… my ouers het my gestraf met Bybel name… so, ek weier om my regte name te gebruik… ek meen, wie wil erken dat hy miskien vir die pee-pot onder die bed verwar kan word!
Enough said, before I give too much away! No, AJ is my pen name… borrowed from one of my grand kids! 😉
Mmmm… Francesca… romantic Italian summer’s evening… overlooking the Med, glass of robust red, earthy wine in hand… watching the full moon rising… 😀